Algjör metþátttaka er í Dyrfjallahlaupinu sem ræst verður á laugardag, en um 450 hafa skráð sig. Spáð er miklum hita og hægviðri og fær enginn að hlaupa af stað nema vatnsbrúsi sé með í för.
Dyrfjallahlaupið á Borgarfirði eystra hefur slegið í gegn. Aldrei hafa fleiri skráð sig til leiks eða yfir 450 manns.
Það eru kannski tveir þættir sem eiga heiðurinn að þessu og það er að við breyttum hlaupaleiðinni. Fórum úr Stórurðinni sem við höfum alltaf verið að hlaupa í og förum núna yfir á Víknaslóðir. Í fyrsta sinn bættum við líka við styttri vegalengd. Við höfum alltaf verið að fara sem sagt 24 kílómetra í Stórurðina. En færum okkur núna í 24 kílómetra í gegnum Breiðuvík og Brúnavík og bætum svo við einni 12 kílómetra leið sem við förum í gegnum Hofstrandarskarðið og förum niður í Brúnavík. Báðar leiðirnar sameinast svo neðst niðri í Brúnavík við fjöruborðið þar og enda svo báðar við Hafnarhólmann heima á Borgarfirði.
Segir Olgeir Pétursson, verkefnastjóri Dyrfjallahlaups. Um helmingur þátttakenda ætlar að fara í lengra hlaupið - þar á meðal margir af sterkustu utanvegahlaupurum landsins. Spáð er um 20 stiga hita og hægviðri sem er mjög krefjandi hlaupaveður. Hlaupið er nú í fyrsta sinn undir hatti alþjóðlegra hlaupasamtaka, ITRA, og því eru takmörk á hvað skipuleggjendur mega veita hlaupurum mikla þjónustu.
Á 24 kílómetra leiðinni eru tvö stopp þar sem þú getur fyllt á vatnsbirgðir. Og svo verðum við auðvitað með búnað fyrir þá sem eru verst staddir eins og þrúgusykur og mat og allskonar. En þjónustan á leiðinni er frekar lítil en við gerum á móti þá kröfu fyrir hlauparann að hann sé með næringu með sér og sérstaklega vatn. Vatnsbrúsi verður algjör skylda núna í ár og það kemst enginn af stað í hlaupið nema vera með einhvern smá vökva með sér.
Rétt er að taka fram að 40-50 manna lið Björgunarsveitarinnar Sveinunga vaktar brautina og þá sem eru að hlaupa. Fjölskyldur og stuðningsmenn geta tekið á móti hlaupurum við Hafnarhúsið í Hafnarhólma og verður margt í boði á Borgarfirði eystra.
Í bænum sjálfum og náttúrlega í Hafnarhólmanum líka er hægt að skoða lundann á meðan þú bíður. Kíkja á Lundabúðina og í Hafnarhúsið. Svo einnig um um kvöldið verðum við með ótrúlega flott hlaðborð hjá þeim vetrum í Já sæll í Fjarðarborg. Svo breytist veitingahúsið þar í tónleikasal stuttu eftir og þar verða svo tónleikar með Jóni Jónssyni og Friðriki Dór seinna um kvöldið.
Algjör metþátttaka er í Dyrfjallahlaupinu sem ræst verður á laugardag, um 450 hafa skráð sig. Spáð er miklum hita og hægviðri og fær enginn að hlaupa af stað nema vatnsbrúsi sé með í för.